Správa zo zahraničnej pracovnej cesty
1.  Účastník ZPC:
Miroslava Klempová, Mgr.
Ministerstvo školstva, vedy, výskumu a športu SR
Pracovisko Stromová 9, 813 30 Bratislava
Štátny radca, Odbor celoživotného vzdelávania
Jazyky: angličtina C1, nemčina B2

2.  Zahraničná pracovná cesta:
Francúzsko, Štrasburg, 9.-11.10.2016
Agence Erasmus+ France, OFAJ DFJW, SAAIC, Grand Est
Účasť na medzinárodnej konferencii Erasmus+ za hranicami geografického a osobného priestoru: Projekty v oblasti sociálneho začlenenia a občianstva
Cesta bola hradená zo zdrojov Slovenskej akademickej asociácie pre medzinárodnú spoluprácu

3.  Rámcový program pobytu:
10.10.2016 13:30 – 19:00
11.10.2016 09:00 – 12:30
Maison de la Région – 1 place Adrien Zeller, 67000 Štrasburg

4.  Stručný priebeh rokovaní, resp.  študijného pobytu:

10.10. 13:30 – 19:00

•	Otvorenie podujatia
Úvodný blok konferencie moderoval Eric Chol, riaditeľ redakcie Courrier international, partnera konferencie. Stručne predstavil priebeh konferencie a uvideol prítomných do problematiky, ktorou sa podujatie zaoberalo – projekty v oblasti sociálneho začlenenia a občianstva v kontexte Erasmus+.
Prejavmi prítomných sa niesol leitmotív ústrednej myšlienky programu Erasmus+, ktorou nie je len medzinárodná spolupráca, ale aj podporenie kultúrneho importu a zblíženie ľudí bez ohľadu na hranice. Tieto myšlienky sú veľmi aktuálne, v kontexte narastajúcich extrémistických tendencií a migračnej krízy.
Úvodné prejavy predniesli:
•	Elsa Shalck – predsedníčka regiónu Grand Est pre mládež,
•	Sylvie Guillaume – podpredsedníčka Európskeho parlamentu,
•	Ulrich Commercon – Ministers školstva a kultúry v regióne Sárska,
•	Sandro Gozi – štátny tajomník talianskeho úradu vlády pre európske záležitosti,
•	Najat Vallaud-Belkacem – ministerka školstva, vysokoškolského vzdelávania a výskumu.

•	Otváracia konferencia/okrúhly stôl
V diskusii za okrúhlym stolom sa predstavili Beátrice Angard, generálna tajomníčka OFAJ, Laure Coudret-Laut, riaditeľka Národnej agentúry Erasmus+ vo Francúzsku a Irena Fonodová, výkonná riaditeľka SAAIC.
Vyjadrili sa k otázkam smerovaným na tematické smerovanie konferencie, bližšie predstavili činnosť inštitúcií, ktoré reprezentovali a načrtli, aké aktivity pripravujú, a to aj v kontexte budúcoročných osláv výročia existencie Erasmus+.

•	Semináre – prednášky; Navštívený seminár: Sociálna a vzdelávacia integrácia utečencov v Európe
V predmetnom seminári bolo cieľom nazrieť na migračnú krízu skrz príležitosti, ktoré ponúka vzdelávanie ako efektívny nástroj pre integráciu utečencov do sociálneho a praktického života v EÚ. V úvode seminára ponúkol terminologické pozadie Smain Laacher, profesor sociológie na univerzite v Štrasburgu a riaditeľ výskumného centra Budovanie Európy, mobilita a hranice. Vymedzil pojmy, s ktorými sa počas workshopu pracovalo a ozrejmil situáciu.
Následne na jeho výstup sa prítomní rozdelili do menších skupín a v rámci diskusie sformulovali dve až tri otázky k téme, na ktoré sa počas pokračovania workshopu pokúšali hľadať odpovede. Otázky boli zároveň formulované tak, aby ponúkli priestor na kontext Erasmus+, teda aby sa pri ich riešení mohli nájsť projektové riešenia. Otázky sa týkali vzdelávania, ale aj praktických aspektov, ako administratívne zabezpečenie študijných pobytov pre utečencov a podobne.
Po zhrnutí otázok nasledovali prezentácie, ktoré mohli slúžiť ako praktiky čiastočne poskytujúce odpovede. Mgr. Klempová predstavila vo svojom príspevku prístup Slovenskej republiky ku vzdelávaniu migrantov a uviedla aj príklady z praxe, ako napríklad organizáciu podujatí s cieľom kultúrnej výmeny, či výzvy, ktoré integrácia zatiaľ priniesla.
Nasledovali dve prezentácie projektov spolufinancovaných zo zdrojov Erasmus+. Občianske združenie Vek korytnačky z Francúzska prezentovalo svoju encyklopédiu utečencov, v ktorej zachytávali písomnosti a vytvárajú ich databázu. Druhý projekt prezentoval Ralf Makrutzki zo spoločnosti Eurocircle a jednalo sa o program vytvárania mladých ambasádorov pre prácu s utečencami. V závere workshopu sa vyhodnotilo, ktoré z prezentovaných riešení sa dajú priradiť k jednotlivým otázkam.

	11.10.2016 09:00 – 12:30
•	Raporting zo seminárov
V rannom plenárnom sedení boli vyzvaní jednotliví vedúci workshopov, aby prezentovali výstupy zo seminárov. Boli predstavené závery zo sedení k téme politických a podporných iniciatív od prijatia Parížskej deklarácie, cezhraničnej spolupráci, vysokoškolskému vzdelávaniu ako ceste k zamestnaniu a k sociálnej a vzdelávacej integrácii utečencov v Európe.

•	Záver podujatia
Záverečné prejavy na konferencii predniesli:
•	Rodrigo Ballester – člen kabinetu európskeho komisára Tibora Navracsicsa,
•	Anne Macey – výkonná riaditeľka Confrontations Europe,
•	Elisabeth Morin-Cartier – europoslankyňa za Francúzsko,
•	Anne Sander – europoslankyňa za Francúzsko,
•	Thiébaut Weber – konfederatívny tajomník Európskej konfederácie odborových zväzov.

5.  Odporúčané závery:
Na základe účasti na konferencii je podľa účastníčky naďalej potrebné sledovať realizované projekty v prioritných oblastiach konferencie – v oblasti prevencie extrémizmu a v problematike vzdelávania migrantov a azylantov prichádzajúcich do EÚ. Z workshopu, na ktorom sa Mgr. Klempová zúčastnila takisto vyplynuli zaujímavé alternatívy využitia Erasmus+ v oblasti vzdelávania migrantov, ktoré by sa dali adaptovať aj v podmienkach Slovenskej republiky.

Úlohy zo stretnutia nevyplynuli.

6.   Prehľad prinesenej dokumentácie a miesto jej uloženia
	Z konferencie bol prinesený zborník k podujatiu.
Je dostupný u Mgr. Klempovej v kancelárii č. 350 na Stromovej č. 9.

7.   Osobitne vyhodnotený očakávaný prínos ZPC
	Podujatie splnilo svoj účel – Ministerstvo školstva, vedy, výskumu a športu SR prezentovalo svoju činnosť v oblasti vzdelávania dospelých migrantov, s využitím príkladu skupiny asýrskych kresťanov z Iraku, ktorých Slovensko prijalo v roku 2015. Konferencia takisto priniesla nové poznatky z problematiky, vrátane príkladov dobrej praxe, ktoré bude možné v budúcnosti zúročiť.

8.    Spôsob zverejnenia výsledkov ZPC, prenos získaných informácií
-

Súhlasím so zverejnením správy na internete - áno

Správu vypracoval: Mgr. Miroslava Klempová
Dátum: 18.10.2016
Správu schválil:  Mgr. Monika Korkošová
 
Poznámka:
Správu zo ZPC je potrebné vypracovať do desiatich dní od jej ukončenia a v papierovej aj elektronickej forme (rtf. formát) predložiť sekcii medzinárodnej spolupráce a európskych záležitostí MŠVVaŠ SR.